《皇武》
金朝·赵秉文

皇奋厥武，如雷如霆。犷彼远夷，载震载惊。帝命相臣，苏我疲民。

维时莘公，展也大成。公自平阳，移镇于秦。世皆谓公，有脚阳春。

公在在秦，百年无兵。世皆谓公，斯民德星。维此二方，不宁不令。

帅臣议征，发言盈庭。公奏累上，如山不倾。世皆谓公，汉之营平。

既宅三辅，复保五城。以迄于今，夏人请盟。维将尽能，维公竭诚。

公拜稽首，天子之明。我公归矣，我民思矣。诏公复起，周邦咸喜。

愿公百年，以佐天子。罔俾樊侯，于周专美。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。